Dansk stjerne opereres i dag for å redde kneet etter skrekkskaden
– Jeg så kneskålen hans stå rett ut, sier Krohn-Dehlis lagkamerat Vitolo ifølge Ekstra Bladet. Hendelsen som fant sted i andre omgang under Europa League-kampen mellom Shakhtar Donetsk og Sevilla, satte sitt preg på de som var til stede og fikk se Krohn-Dehlis skade på nært hold. Han kom inn som innbytter etter 59 minutter, og hadde bare vært på banen i ti minutter da det smalt. I en duell med Shakhtar Donetsk-spiller Facundo Ferreyra gikk dansken i bakken og ble liggende og vri seg i smerter. TV-bildene viste ingen kontakt mellom ham og Ferreyra, Krohn-Dehli hadde rett og slett kjørt foten ned i gresset da han mottok en pasning, blitt hengende fast - og resultatet ble en saftig vridning i kneet. Reprisen fra Arena Lviv viste at 32-åringens kneskål rett og slett hadde flyttet seg oppover mot lårmuskelen.Sevilla vant fjorårets Europa League da de slo ukrainske Dnipro i finalen. I går kveld lå de lenge under i den første av to semifinale-kamper mot Shakhtar Donetsk, men berget til slutt 2-2. Likevel var det Michael Krohn-Dehli de fleste snakket om etter at fløyta hadde gått for full tid. – Krohn-Dehlis skade så meget alvorlig ut. Vi skal være der for ham nå, og vi vil gå videre til finalen for ham. Det blir vår motivasjon, sier trener Unai Emery ifølge Ekstra Bladet. Han lovte videre at dansken vil få den aller beste oppfølging som er mulig å oppdrive. – Du skal få de beste leger og fysioterapeuter. Alle skal hjelpe deg, lovte Emery i går.Ved sju-tiden i dag landet flyet med Sevilla-spillerne i Spania. En ambulanse sto klar til å frakte Krohn-Dehli til sykehus, og han har nå blitt skrevet inn på Clinica Sagrado Coroazon de Sevilla. Planen er at 32-åringen skal under kniven ved halv to-tiden fredag. Ifølge Ekstra Bladet tyder de første undersøkelsene på at han kan ha fått det som på engelsk kalles «avulsion fracture». Det betyr når en del av beinet løsrives fra resten av beinmassen. Skaden kan være dårlig nytt for Krohn-Dehli, som også tidligere har slitt med skadetrøbbel. Sevilla har varslet at de vil komme med en oppdatering når dansken er ferdig operert senere i dag.
Scenen som utspilte seg under semifinalen i Europa League i går kveld var marerittaktig. I ettermiddag må den danske landslagsstjernen Michael Krohn-Dehli (32) under kniven for å forsøke å berge kneet.